title: Vykonávacie nariadenie Rady (EÚ) 2021/587 z 12. apríla 2021, ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne

text:
                  13.4.2021

                  SK

                  Úradný vestník Európskej únie

                  L 125/1

         VYKONÁVACIE NARIADENIE RADY (EÚ) 2021/587
         z 12. apríla 2021,
         ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 359/2011 z 12. apríla 2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne (1), a najmä na jeho článok 12 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 12. apríla 2011 prijala nariadenie (EÚ) č. 359/2011.

                     (2)

                     Rada na základe preskúmania rozhodnutia Rady 2011/235/SZBP (2)rozhodla, že by sa platnosť reštriktívnych opatrení stanovených v uvedenom rozhodnutí mala predĺžiť do 13. apríla 2022.

                     (3)

                     Jedna osoba uvedená v prílohe I k nariadeniu (EÚ) č. 359/2011 zomrela a jej záznam by sa mal z uvedenej prílohy vypustiť. Rada tiež dospela k záveru, že záznamy o 34 osobách a jednom subjekte uvedené v prílohe I k nariadeniu (EÚ) č. 359/2011 by sa mali aktualizovať.

                     (4)

                     Nariadenie (EÚ) č. 359/2011 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (EÚ) č. 359/2011 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. apríla 2021

                  Za Radu

                  predsedníčka

               A. P. ZACARIAS

            (1)  Ú. v. EÚ L 100, 14.4.2011, s. 1.

            (2)  Rozhodnutie Rady 2011/235/SZBP z 12. apríla 2011 o reštriktívnych opatreniach voči určitým osobám a subjektom s ohľadom na situáciu v Iráne (Ú. v. EÚ L 100, 14.4.2011, s. 51).

            PRÍLOHA
            Príloha I k nariadeniu (EÚ) č. 359/2011 („Zoznam fyzických a právnických osôb, subjektov a orgánov podľa článku 2 ods. 1“) sa mení takto:

                        1.

                        Záznam 16 (týkajúci sa HADDADA Hassana (alias Hassana ZAREHA DEHNAVIHO) v zozname s nadpisom „Osoby“ sa vypúšťa.

                        2.

                        Záznamy o týchto 34 osobách a jednom subjekte sa nahrádzajú takto:
                        Osoby

                                    Meno

                                    Identifikačné údaje

                                    Dôvody

                                    Dátum zaradenia na zoznam

                                    „1.

                                    AHMADI-MOQADDAM Esmail

                                    miesto nar.: Teherán (Irán)
                                    dátum nar.: 1961
                                    Pohlavie: muž

                                    Bývalý hlavný poradca pre bezpečnostné záležitosti pri náčelníkovi generálneho štábu ozbrojených síl. Od roku 2005 do začiatku roka 2015 riaditeľ iránskej štátnej polície. Od januára 2011 do začiatku roku 2015 aj riaditeľ iránskej počítačovej polície (zaradená na zoznam). Jednotky pod jeho velením brutálne napádali účastníkov pokojných demonštrácií a 15. júna 2009 uskutočnili násilný nočný útok na internát Teheránskej univerzity. Bývalý riaditeľ iránskeho veliteľstva na podporu jemenského obyvateľstva.

                                    12.4.2011

                                    4.

                                    FAZLI Ali

                                    Pohlavie: muž
                                    Hodnosť: brigádny generál

                                    Bývalý riaditeľ Strednej školy imáma Hosejna pre kadetov (2018 – jún 2020). Bývalý zástupca veliteľa hnutia Basídž (2009 – 2018), veliteľ jednotiek Saíd aš-Šohada v rámci IRGC v provincii Teherán (do februára 2010). Jednotky Saíd aš-Šohada zodpovedajú za bezpečnosť v provincii Teherán a zohrávali kľúčovú úlohu pri brutálnom zásahu proti demonštrantom v roku 2009.

                                    12.4.2011

                                    8.

                                    MOTLAGH Bahram Hosseini

                                    Pohlavie: muž

                                    Člen učiteľského zboru Univerzity imáma Hosejna (strážcovia revolúcie). Bývalý riaditeľ vojenskej veliteľskej a štábnej akadémie (DAFOOS). Bývalý veliteľ jednotiek Saíd aš-Šohada v rámci IRGC, provincia Teherán. Jednotky Saíd aš-Šohada zohrávali kľúčovú úlohu pri organizovaní zásahov proti demonštrantom v roku 2009.

                                    12.4.2011

                                    11.

                                    RAJABZADEH Azizollah

                                    Pohlavie: muž

                                    Od roku 2014 veliteľ na veliteľstve mestskej poriadkovej polície. Bývalý vedúci teheránskej organizácie pre zmierňovanie následkov katastrof (2010 – 2013). Ako veliteľ teheránskej polície do januára 2010 bol zodpovedný za násilné policajné útoky namierené proti demonštrantom a študentom. Ako veliteľ síl presadzovania práva v aglomerácii Teherán bol najvyššie postavenou osobou obvinenou v prípade násilností v detenčnom centre Kahrízak v decembri 2009.

                                    12.4.2011

                                    15.

                                    DORRI-NADJAFABADI Ghorban-Ali

                                    miesto nar.: Nadžafábád (Irán)
                                    dátum nar.: 3.12.1950
                                    Pohlavie: muž

                                    Člen zhromaždenia expertov a zástupca najvyššieho vodcu v („centrálnej“) provincii Markazí, ako aj predseda najvyššieho správneho súdu. Do septembra 2009 iránsky generálny prokurátor, za prezidenta Chátamího minister pre spravodajstvo. Ako iránsky generálny prokurátor nariaďoval a dohliadal na politické procesy po prvých povolebných protestoch, v ktorých boli obvineným upreté ich práva vrátane práva na obhajcu.

                                    12.4.2011

                                    19.

                                    JAFARI-DOLATABADI Abbas

                                    miesto nar.: Jazd (Irán)
                                    dátum nar.: 1953
                                    Pohlavie: muž

                                    Poradca Najvyššieho disciplinárneho súdu pre sudcov od 29. apríla 2019. Bývalý generálny prokurátor Teheránu (august 2009 – apríl 2019). Jeho úrad obvinil veľký počet demonštrantov vrátane jednotlivcov, ktorí sa v decembri 2009 zúčastnili na protestoch pri príležitosti sviatku Ašura. V septembri 2009 nariadil zavrieť Karrúbího úrad a zatknúť viacero reformných politikov a v júni 2010 zakázal dve reformné politické strany. Jeho úrad obžalovával demonštrantov z trestného činu „muháraba“ (nepriateľstva voči bohu), za ktorý sa udeľuje trest smrti, a osobám, ktorým tento trest hrozí, neumožnil absolvovať riadny proces. Jeho úrad v rámci zásahov proti politickej opozícii vyhľadával a zatýkal aj reformátorov, aktivistov za ľudské práva a príslušníkov médií.
                                    V októbri 2018 vyhlásil pre médiá, že štyria zadržiavaní iránski environmentálni aktivisti budú obvinení zo „šírenia skazenosti na zemi“, ktoré sa trestá smrťou.

                                    12.4.2011

                                    21.

                                    MOHSENI-EJEI Gholam-Hossein

                                    miesto nar.: Ažíh (Irán)
                                    dátum nar.: okolo 1956
                                    Pohlavie: muž

                                    Člen Zhromaždenia pre obranu štátnych záujmov. Od septembra 2009 do roku 2014 generálny prokurátor Iránu. Bývalý podpredseda a hovorca justície. Bývalý minister pre spravodajstvo počas volieb v roku 2009. Keď bol počas volieb v roku 2009 ministrom pre spravodajstvo, spravodajský agenti pod jeho velením niesli zodpovednosť za väznenie a mučenie stoviek aktivistov, žurnalistov, disidentov a reformných politikov a vynucovali od nich pod nátlakom falošné priznania. Okrem toho boli politické osobnosti nútené k falošným priznaniam počas neznesiteľného vypočúvania, ktoré zahŕňalo mučenie, násilie, vydieranie a zastrašovanie rodinných príslušníkov.

                                    12.4.2011

                                    22.

                                    MORTAZAVI Said

                                    miesto nar.: Mejbod, Jazd (Irán)
                                    dátum nar.: 1967
                                    Pohlavie: muž

                                    Vedúci systému sociálneho zabezpečenia od roku 2011 do roku 2013. Do augusta 2009 generálny prokurátor Teheránu. Ako generálny prokurátor Teheránu vydal všeobecný príkaz, ktorý sa použil na zadržanie stoviek aktivistov, novinárov a študentov. V januári 2010 parlamentné vyšetrovanie ukázalo, že je priamo zodpovedný za zadržanie troch väzňov, ktorí následne zomreli vo väzbe. V auguste 2010 bol zbavený funkcie na základe vyšetrovania iránskej justície zameraného na jeho úlohu v súvislosti so smrťou troch mužov zadržaných po voľbách na jeho príkaz.
                                    V novembri 2014 iránske orgány oficiálne uznali, že zohrával úlohu v súvislosti so smrťou zadržaných osôb. Dňa 19. augusta 2015 stiahol voči nemu iránsky súd obvinenia z mučenia a smrti troch mladých mužov v detenčnom centre Kahrízak v roku 2009. Odsúdený na trest odňatia slobody v roku 2017 a prepustený v septembri 2019.

                                    12.4.2011

                                    27.

                                    ZARGAR Ahmad

                                    Pohlavie: muž

                                    Sudca Najvyššieho súdu a predseda Teheránskeho revolučného súdu. Vedúci „Organizácie na ochranu morálky“. Bývalý sudca druhej komory Osobitného hospodárskeho súdu pre boj proti korupcii. Bývalý sudca 36. komory teheránskeho odvolacieho súdu.
                                    Potvrdil dlhodobé tresty odňatia slobody a tresty smrti uložené demonštrantom.

                                    12.4.2011

                                    33.

                                    ABBASZADEH-MESHKINI Mahmoud

                                    Pohlavie: muž

                                    Poslanec parlamentu od februára 2020. Bývalý poradca iránskej Vysokej rady pre ľudské práva (do roku 2019). Bývalý tajomník Vysokej rady pre ľudské práva. Bývalý guvernér provincie Ílám. Bývalý politický riaditeľ ministerstva vnútra. Ako predseda Výboru článku 10 zákona o aktivitách politických strán a skupín zodpovedal za povoľovanie demonštrácií a iných verejných podujatí a registrovanie politických strán.
                                    V roku 2010 pozastavil činnosť dvoch reformných politických strán napojených na Musávího – Islamského iránskeho frontu účasti a Mudžahedínskej organizácie islamskej revolúcie. Od roku 2009 dôsledne a neustále zamietal všetky mimovládne zhromaždenia, čím sa popieralo ústavné právo na protest a dôsledkom čoho bolo uväznenie veľkého počtu pokojných demonštrantov v rozpore s právom na slobodu zhromažďovania.
                                    V roku 2009 tiež nedal opozícii povolenie na zhromaždenie, v rámci ktorého chcela vyjadriť smútok za ľuďmi zabitými počas protestov spojených s prezidentskými voľbami.

                                    10.10.2011

                                    34.

                                    AKBARSHAHI Ali-Reza

                                    Pohlavie: muž

                                    Bývalý generálny riaditeľ iránskeho centra pre kontrolu drog (alias centra pre boj proti narkotikám). Bývalý veliteľ teheránskej polície. Pod jeho vedením bol policajný zbor zodpovedný za vyvíjanie mimosúdneho nátlaku na podozrivých počas zatýkania a vyšetrovacej väzby. Teheránska polícia sa v júni 2009 tiež podieľala na zásahu v internátoch Teheránskej univerzity, počas ktorého podľa komisie iránskeho parlamentu zranila polícia a milície Basídž viac ako 100 študentov. Do roku 2018 riaditeľ železničnej polície.

                                    10.10.2011

                                    36.

                                    AVAEE Seyyed Ali-Reza (alias AVAEE Seyyed Alireza, AVAIE Alireza)

                                    miesto nar.: Dezfúl (Irán)
                                    dátum nar.: 20.5.1956
                                    Pohlavie: muž

                                    Minister spravodlivosti. Bývalý riaditeľ špeciálneho vyšetrovacieho úradu. Do júla 2016 námestník ministra vnútra a riaditeľ verejného registra. Od apríla 2014 poradca disciplinárneho súdu pre sudcov. Bývalý predseda teheránskeho sudcovského zboru. Ako predseda teheránskeho sudcovského zboru zodpovedá za porušovanie ľudských práv, svojvoľné zatýkanie, odopieranie práv väzňom a vysoký počet popráv.

                                    10.10.2011

                                    39.

                                    GANJI Mostafa Barzegar

                                    Pohlavie: muž

                                    Od júna 2020 generálny riaditeľ Inšpekcie pre kontrolu a hodnotenie výkonnosti súdov. Bývalý generálny prokurátor v meste Kom (2008 – 2017) a bývalý riaditeľ generálneho riaditeľstva pre väznice. Bol zodpovedný za svojvoľné zadržiavanie desiatok páchateľov v Kome a zlé zaobchádzanie s nimi. Bol spoluzodpovedný za závažné porušovanie práva na riadny proces, čím prispel k nadmernému a zvyšujúcemu sa využívaniu trestu smrti a prudkému nárastu popráv v rokoch 2009/2010.

                                    10.10.2011

                                    40.

                                    HABIBI Mohammad Reza

                                    Pohlavie: muž

                                    Predseda súdu v Isfaháne. Bývalý generálny prokurátor v Isfaháne. Bývalý vedúci úradu ministerstva spravodlivosti v meste Jazd. Bývalý zástupca prokurátora v Isfaháne. Podieľal sa na súdnych konaniach, v rámci ktorých sa obvineným odoprel spravodlivý proces – ako napríklad v prípade Abdolláha Fathího, ktorý bol v máji 2011 popravený po tom, čo Habibi počas súdneho konania v marci 2010 ignoroval jeho právo na vypočutie, ako aj problémy súvisiace s duševným zdravím. Bol preto spoluzodpovedný za závažné porušovanie práva na riadny proces, čím prispel k prudkému nárastu popráv v roku 2011.

                                    10.10.2011

                                    41.

                                    HEJAZI Mohammad

                                    miesto nar.: Ispahán (Irán)
                                    dátum nar.: 1956
                                    Pohlavie: muž

                                    Zástupca veliteľa jednotky Kuds v rámci IRGC od roku 2020 v dôsledku reorganizácie jej velenia po zabití generála Kásema Solejmáního. Ako generál IRGC zohrával kľúčovú úlohu pri zastrašovaní a vyhrážaní sa „nepriateľom“ Iránu. Bývalý veliteľ sarollahského Zboru islamských revolučných gárd (IRGC) v Teheráne a bývalý veliteľ basídžských síl, zohrával ústrednú úlohu v povolebnom zásahu proti demonštrantom v roku 2009.

                                    10.10.2011

                                    44.

                                    JAZAYERI Massoud

                                    Pohlavie: muž
                                    Hodnosť: brigádny generál

                                    Od apríla 2018 poradca spoločného náčelníka štábu iránskych ozbrojených síl pre oblasť kultúry. V rámci spoločného vojenského personálu iránskych ozbrojených síl bol zástupcom náčelníka štábu kultúrnych a mediálnych záležitostí (alias hlavný štáb pre informačné záležitosti obrany štátu). Ako zástupca náčelníka štábu sa aktívne podieľal na represiách voči protestom v roku 2009. V rozhovore v novinách Kajhán varoval, že mnohí protestujúci v Iráne i mimo neho boli identifikovaní a že v náležitom čase dôjde k vysporiadaniu s nimi.
                                    Otvorene vyzval na represie voči zahraničným masmédiám a iránskej opozícii. V roku 2010 požadoval, aby vláda schválila prísnejší zákon proti Iračanom, ktorí spolupracujú so zdrojmi zahraničných médií.

                                    10.10.2011

                                    45.

                                    JOKAR Mohammad Saleh

                                    miesto nar.: Jazd (Irán)
                                    dátum nar.: 1957
                                    Pohlavie: muž

                                    Poslanec parlamentu za provinciu Jazd. Bývalý zástupca revolučných gárd pre parlamentné záležitosti. V rokoch 2011 – 2016 poslanec za provinciu Jazd a člen parlamentného výboru pre národnú bezpečnosť a zahraničnú politiku. Bývalý veliteľ študentských basídžskych síl. V tejto funkcii sa aktívne podieľal na potláčaní protestov a indoktrinácii detí a mladých ľudí s cieľom pokračovať v potláčaní slobody slova a disentu. Ako člen parlamentného výboru pre národnú bezpečnosť a zahraničnú politiku verejne podporoval potláčanie opozície voči vláde.

                                    10.10.2011

                                    46.

                                    KAMALIAN Behrouz (alias Hackers Brain, Behrooz_Ice)

                                    miesto nar.: Teherán (Irán)
                                    dátum nar.: 1983
                                    Pohlavie: muž

                                    Vedúci kybernetickej skupiny „Ášíáneh“ prepojenej s iránskym režimom. Skupina „Ášíáneh“ pre oblasť digitálnej bezpečnosti, ktorú založil Behrouz Kamalian, je zodpovedná za intenzívne počítačové útoky proti domácim odporcom a reformátorom, ako aj zahraničným inštitúciám. Práca Kamalianovej skupiny „Ášíáneh“ pomohla režimu zasahovať proti opozícii, pričom došlo k početným závažným porušeniam ľudských práv v roku 2009. Kamalian aj kybernetická skupina „Ášíáneh“ pokračovali vo svojich činnostiach aspoň do januára 2020.

                                    10.10.2011

                                    47.

                                    KHALILOLLAHI Moussa (alias KHALILOLLAHI Mousa, ELAHI Mousa Khalil)

                                    miesto nar.: Tabríz (Irán)
                                    dátum nar.: 1963
                                    Pohlavie: muž

                                    Prokurátor v Tabrízi od roku 2010 do roku 2019. Podieľal sa na prípade Sakíneh Mohammadí-Áštíáníovej a je spoluzodpovedný za závažné porušovanie práva na riadny proces.

                                    10.10.2011

                                    48.

                                    MAHSOULI Sadeq (alias MAHSULI Sadeq)

                                    miesto nar.: Oroumieh (Irán)
                                    dátum nar.: 1959/1960
                                    Pohlavie: muž

                                    Zástupca generálneho tajomníka Frontu islamskej stability (Páídárí Front). Bývalý poradca bývalého prezidenta Mahmúda Ahmadínežáda, bývalý člen Zhromaždenia pre obranu štátnych záujmov a bývalý podpredseda Frontu vytrvalosti. Minister sociálnych vecí a sociálneho zabezpečenia v období rokov 2009 až 2011. Minister vnútra do augusta 2009. Ako minister vnútra mal právomoc nad všetkými policajnými silami, bezpečnostnými agentmi ministerstva vnútra a neuniformovanými agentmi. Tieto sily boli pod jeho velením zodpovedné za útoky na internáty Teheránskej univerzity 14. júna 2009 a mučenie študentov v suteréne ministerstva (známe štvrté podzemné podlažie). Ďalší demonštranti boli vážne týraní v detenčnom centre Kahrízak, ktoré riadila polícia pod velením Mahsouliho.

                                    10.10.2011

                                    53.

                                    TALA Hossein (alias TALA Hosseyn)

                                    miesto nar.: Teherán (Irán)
                                    dátum nar.: 1969
                                    Pohlavie: muž

                                    Starosta mesta Eslámšahr. Bývalý poslanec iránskeho parlamentu. Do septembra 2010 generálny guvernér („Farmándár“) provincie Teherán, zodpovedný za zásah policajných síl a teda potláčanie demonštrácií. Za úlohu, ktorú zohral v represiách po voľbách, dostal v decembri 2010 ocenenie.

                                    10.10.2011

                                    54.

                                    TAMADDON Morteza (alias TAMADON Morteza)

                                    miesto nar.: Šahrkord-Isfahán (Irán)
                                    dátum nar.: 1959
                                    Pohlavie: muž

                                    Bývalý predseda teheránskej provinčnej rady pre verejnú bezpečnosť. Bývalý generálny guvernér Teheránskej provincie za IRGC. V rámci výkonu funkcie guvernéra a vedúceho teheránskej provinčnej rady pre verejnú bezpečnosť niesol celkovú zodpovednosť za všetky represívne aktivity IRGC v Teheránskej provincii vrátane zákrokov počas politických protestov od júna 2009. V súčasnosti člen univerzitnej rady na Technologickej univerzite Chawádža Nasíraddína Túsího.

                                    10.10.2011

                                    60.

                                    HOSSEINI Dr. Mohammad (alias HOSSEYNI Dr. Seyyed Mohammad; Seyed, Sayyed a Sayyid)

                                    miesto nar.: Rafsandžán, Kermán (Irán)
                                    dátum nar.: 23.7.1961
                                    Pohlavie: muž

                                    Poradca bývalého prezidenta Mahmúda Ahmadínežáda a hovorca politickej frakcie YEKTA, ktorá zastáva tvrdú líniu. Minister kultúry a islamskej cesty (2009 – 2013). Ako bývalý príslušník IRGC je spoluzodpovedný za represie voči novinárom.

                                    10.10.2011

                                    63.

                                    TAGHIPOUR Reza

                                    miesto nar.: Marágeh (Irán)
                                    dátum nar.: 1957
                                    Pohlavie: muž

                                    Poslanec 11. iránskeho parlamentu (za volebný obvod Teherán). Člen Najvyššej rady pre kybernetický priestor. Bývalý člen teheránskej mestskej rady. Bývalý minister informácií a komunikácie (2009 – 2012).
                                    Ako minister informácií bol jedným z najvyšších predstaviteľov zodpovedných za cenzúru a kontrolu internetu, ako aj všetkých druhov komunikácie (najmä mobilných telefónov). Počas výsluchov politických väzňov vyšetrovatelia používajú ich osobné údaje, e-mailové adresy a komunikáciu. Po prezidentských voľbách 2009 boli pri viacerých príležitostiach a počas pouličných demonštrácií prerušené mobilné telekomunikačné siete vrátane zasielania SMS, príjem signálu satelitných televízií bol rušený a pripojenie k internetu bolo na niektorých miestach prerušené alebo aspoň spomalené.

                                    23.3.2012

                                    65.

                                    LARIJANI Sadeq

                                    miesto nar.: Nadžaf (Irak)
                                    dátum nar.: 1960 alebo august 1961
                                    Pohlavie: muž

                                    Vymenovaný za predsedu Zhromaždenia pre obranu štátnych záujmov 29. decembra 2018. Bývalý predseda sudcovského zboru (2009 – 2019). Predseda sudcovského zboru musí schváliť každú „kisás“ (pomstu) a trest za „hudúd“ (trestné činy proti Bohu) a „ta’zírát“ (trestné činy proti štátu) a podpísať ich. To zahŕňa rozsudky ukladajúce tresty smrti, bičovanie a amputácie. V tejto súvislosti osobne podpísal viaceré rozsudky ukladajúce trest smrti, ktoré sú v rozpore s medzinárodnými normami, vrátane ukameňovania, popráv obesením, popráv mladistvých a verejných popráv, ako bola poprava väzňov obesením z mosta pred niekoľkými tisícami osôb. Prispel teda k vysokému počtu popráv. Umožnil tiež uloženie telesných trestov, ako napríklad amputácie a nakvapkanie kyseliny do očí odsúdených. Odkedy Sadeq Larijani nastúpil do funkcie, podstatne vzrástol počet svojvoľných zatknutí politických väzňov, obhajcov ľudských práv a príslušníkov menšín. Sadeq Larijani je tiež zodpovedný za systematické porušovanie práva na spravodlivé konanie v iránskom súdnictve.

                                    23.3.2012

                                    66.

                                    MIRHEJAZI Ali

                                    Pohlavie: muž

                                    Ako člen užšieho okruhu okolo najvyššieho vodcu je jedným z tých, ktorí sú zodpovední za určovanie opatrení na potláčanie protestov, ktoré sa uplatňujú od roku 2009, a je v spojení s osobami zodpovednými za potláčanie protestov.
                                    Bol zodpovedný aj za plánovanie potlačenia verejných nepokojov v decembri 2017/2018 a novembri 2019.

                                    23.3.2012

                                    67.

                                    SAEEDI Ali

                                    Pohlavie: muž

                                    Riaditeľ Úradu politickej ideológie najvyššieho vodcu. Bývalý zástupca najvyššieho vodcu v Revolučných gardách (1995 – 2020) po celoživotnej kariére v tejto vojenskej organizácii, a to konkrétne v ich spravodajskej službe. V tejto funkcii slúžil ako nenahraditeľný sprostredkovateľ príkazov medzi úradom najvyššieho vodcu a orgánmi útlaku Revolučných gárd.

                                    23.3.2012

                                    69.

                                    MORTAZAVI Seyyed Solat

                                    miesto nar.: Fársán, Čahármahál/Bachtíárí (juh) – (Irán)
                                    dátum nar.: 1967
                                    Pohlavie: muž

                                    Od 16. septembra 2019 vedúci realitnej pobočky nadácie Mostazafán, ktorú riadi priamo najvyšší vodca Chomejní. Do novembra 2019 riaditeľ teheránskej pobočky nadácie Ástán Kods Razawí. Bývalý starosta druhého najväčšieho mesta Iránu Mašhad, v ktorom pravidelne dochádza k verejným popravám. Bývalý námestník ministra vnútra pre politické záležitosti vymenovaný v roku 2009. V tejto funkcii zodpovedal za riadenie útlaku osôb, ktoré vystupovali na obhajobu svojich legitímnych práv vrátane slobody prejavu. Neskôr vymenovaný za predsedu iránskej volebnej komisie pre parlamentné voľby v roku 2012 a prezidentské voľby v roku 2013.

                                    23.3.2012

                                    73.

                                    FARHADI Ali

                                    Pohlavie: muž

                                    Zástupca vedúceho inšpektorátu pre právne záležitosti a verejnú kontrolu na teheránskom ministerstve spravodlivosti. Bývalý prokurátor v Karadži. Zodpovedný za hrubé porušovanie ľudských práv vrátane súdnych procesov, v ktorých bol uložený trest smrti. Počas výkonu jeho funkcie prokurátora došlo v regióne Karadž k veľkému počtu popráv.

                                    23.3.2012

                                    79.

                                    RASHIDI AGHDAM Ali Ashraf

                                    Pohlavie: muž

                                    Bývalý riaditeľ väznice Evín (2012 – 2015). Počas jeho funkčného obdobia sa podmienky vo väznici zhoršili a v správach sa začalo spomínať zintenzívnenie zlého zaobchádzania s väzňami. V októbri 2012 deväť väzenkýň vyhlásilo protestnú hladovku na protest proti porušovaniu ich práv a násilnému zaobchádzaniu zo strany dozorcov.

                                    12.3.2013

                                    82.

                                    SARAFRAZ Mohammad (Dr.) (alias Haj-agha Sarafraz)

                                    miesto nar.: Teherán (Irán)
                                    dátum nar.: okolo 1963
                                    miesto pobytu: Teherán
                                    Pohlavie: muž

                                    Bývalý člen Najvyššej rady pre kybernetický priestor. Bývalý riaditeľ vysielacej spoločnosti Iránskej islamskej republiky – IRIB (2014 – 2016). Bývalý riaditeľ svetovej služby IRIB a Press TV, zodpovedný za všetky programové rozhodnutia. Úzko spätý s aparátom štátnej bezpečnosti. Pod jeho vedením Press TV a IRIB spolupracovali s iránskymi bezpečnostnými službami a prokurátormi na vysielaní vynútených priznaní väzňov vrátane priznania iránsko-kanadského novinára a filmára Maziara Bahariho v týždenníku „Iran Today“. Nezávislý regulátor v oblasti vysielania OFCOM udelil Press TV v Spojenom kráľovstve pokutu 100 000  GBP za to, že v roku 2011 odvysielala Bahariho priznanie, ktoré sa natočilo pod nátlakom vo väzení. Safaraz sa preto spája s porušovaním práva na riadny proces a spravodlivé súdne konanie.

                                    12.3.2013

                                    84.

                                    EMADI Hamid Reza (alias Hamidreza Emadi)

                                    miesto nar.: Hamedán (Irán)
                                    dátum nar.: okolo 1973
                                    miesto pobytu: Teherán
                                    miesto výkonu práce: centrála Press TV, Teherán
                                    Pohlavie: muž

                                    Riaditeľ Press TV Newsroom. Bývalý vyšší producent Press TV.
                                    Zodpovedný za produkciu a vysielanie vynútených priznaní zadržaných osôb vrátane novinárov, politických aktivistov a osôb patriacich ku kurdskej a arabskej menšine, ktoré predstavujú porušenie medzinárodne uznávaných práv na spravodlivé súdne konanie a riadny proces. Nezávislý regulátor v oblasti vysielania OFCOM udelil Press TV v Spojenom kráľovstve pokutu 100 000  GPB za to, že v roku 2011 odvysielala priznanie iránsko-kanadského novinára a filmára Maziara Bahariho, ktoré sa natočilo pod nátlakom vo väzení. MVO hlásili ďalšie prípady vynútených priznaní, ktoré Press TV vysielala. Emadi sa preto spája s porušovaním práva na riadny proces a spravodlivé súdne konanie.

                                    12.3.2013

                                    86.

                                    MUSAVI-TABAR Seyyed Reza

                                    miesto nar.: Džahrom (Irán)
                                    dátum nar.: 1964
                                    Pohlavie: muž

                                    Bývalý náčelník revolučnej prokuratúry v Širáze. Zodpovedný za nelegálne zatýkanie politických aktivistov, novinárov, obhajcov ľudských práv, vyznávačov bahájskej viery a väzňov svedomia a za zlé zaobchádzanie s nimi: boli vystavení zastrašovaniu, mučeniu, výsluchom a bol im odopretý prístup k právnemu zástupcovi, ako aj riadny proces. Musavi-Tabar podpisoval súdne príkazy v smutne známom detenčnom centre č. 100 (mužské väzenie), a to aj vrátane príkazu zadržiavať Rahá Sábetovú, vyznávačku bahájskej viery, tri roky v samoväzbe.

                                    12.3.2013

                                    87.

                                    KHORAMABADI Abdolsamad

                                    Pohlavie: muž

                                    Zástupca riaditeľa pre súdny dohľad (od 13. októbra 2018). Abdolsamad Khoramabadi je náčelník „Komisie pre vyšetrovanie kriminálneho obsahu“, vládnej organizácie, ktorá má na starosti cenzúru online a počítačovú trestnú činnosť. Pod jeho vedením Komisia zadefinovala „počítačovú trestnú činnosť“ prostredníctvom vágnych kategórií, ktoré kriminalizujú vytváranie a zverejňovanie obsahu, ktorý režim považuje za nevhodný. Od septembra 2012 bol zodpovedný za potláčanie a zablokovanie početných opozičných stránok, elektronických novín, blogov, stránok MVO a tiež stránok Google a Gmail. Spolu s komisiou aktívne prispel k smrti blogera Sattára Beheštího vo väzbe v novembri 2012. Teda komisia, na čele ktorej stál, je priamo zodpovedná za systematické porušovanie ľudských práv a to najmä prostredníctvom zákazu internetových stránok a filtrovania ich obsahu pre verejnosť a niekedy tiež prostredníctvom kompletného zneprístupnenia internetu.

                                    12.3.2013“

                              Subjekty

                                    Názov

                                    Identifikačné údaje

                                    Dôvody

                                    Dátum zaradenia na zoznam

                                    „1.

                                    Počítačová polícia

                                    Miesto: Teherán (Irán)
                                    webová lokalita: http://www. cyberpolice.ir

                                    Iránska počítačová polícia, založená v januári 2011, je jednotka polície Islamskej iránskej republiky, na čele ktorej stojí Wahíd Madžíd. Od jej založenia do začiatku roku 2015 stál na jej čele Esmail Ahmadi-Moqaddam (zaradený do zoznamu). Ahmadi-Moqaddam zdôraznil, že počítačová polícia bude bojovať s kontrarevolučnými a disidentskými skupinami, ktoré v roku 2009 využili internetové sociálne siete na rozpútanie protestov proti znovuzvoleniu prezidenta Mahmúda Ahmadínežáda. V januári 2012 počítačová polícia vydala nové smernice pre internetové kaviarne, podľa ktorých používatelia musia poskytnúť osobné informácie, ktoré majitelia kaviarní budú uchovávať šesť mesiacov, ako aj záznamy o webových stránkach, ktoré navštívili. Podľa týchto pravidiel musia tiež majitelia kaviarní nainštalovať uzavretý kamerový systém (CCTV) a získané záznamy uchovávať šesť mesiacov. Podľa týchto nových pravidiel môžu orgány získať záznamy, pomocou ktorých vystopujú aktivistov, či kohokoľvek, koho považujú za hrozbu národnej bezpečnosti.
                                    V júni 2012 iránske médiá oznámili, že počítačová polícia začne kroky na boj proti virtuálnym súkromným sieťam (VPNs). Počítačová polícia 30. októbra 2012 zatkla blogera Sattára Beheštího bez zatykača za „činnosť proti národnej bezpečnosti na sociálnych sieťach a Facebooku“. Beheští vo svojom blogu kritizoval iránsku vládu. Beheštího našli mŕtveho v jeho cele 3. novembra 2012 a predpokladá sa, že ho príslušníci počítačovej polície umučili na smrť. Počítačová polícia je zodpovedná za mnoho zatknutí administrátorov skupiny Telegram v súvislosti s celoštátnymi protestmi z novembra 2019.

                                    12.3.2013“


title: Vykonávacie nariadenie Komisie (EÚ) 2021/589 z 9. apríla 2021, ktorým sa tristodvadsiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá’iš) a al-Káida

text:
                  13.4.2021

                  SK

                  Úradný vestník Európskej únie

                  L 125/13

         VYKONÁVACIE NARIADENIE KOMISIE (EÚ) 2021/589
         z 9. apríla 2021,
         ktorým sa tristodvadsiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá’iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá’iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 6. apríla 2021 sankčný výbor Bezpečnostnej rady OSN rozhodol o zmene jedného záznamu v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. apríla 2021

                  Za Komisiu

                  v mene predsedníčky

                  generálny riaditeľ

                  Generálne riaditeľstvo pre finančnú stabilitu, finančné služby a úniu kapitálových trhov

            (1)  Ú. v. ES L 139, 29.5.2002, s. 9.

            PRÍLOHA
            Pod nadpisom „Fyzické osoby“ v prílohe I k nariadeniu (ES) č. 881/2002 sa identifikačné údaje pre tento záznam menia takto:

               „Abu Bakar Ba’asyir [alias a) Abu Bakar Baasyir, b) Abu Bakar Bashir, c) Abdus Samad, d) Abdus Somad]. Dátum narodenia: 17. 8. 1938. Miesto narodenia: Jombang, Východná Jáva, Indonézia. Adresa: Indonézia (vo väzení). Štátna príslušnosť: Indonézia.“

            sa nahrádza takto:

               „Abu Bakar Ba’asyir [spoľahlivý alias: a) Abu Bakar Baasyir; b) Abu Bakar Bashir; c) Abdus Samad; d) Abdus Somad]. Dátum narodenia: 17. 8. 1938. Miesto narodenia: Jombang, Východná Jáva, Indonézia. Štátna príslušnosť: Indonézia. Adresa: Indonézia. Dátum zaradenia do zoznamu podľa článku 7d ods. 2 písm. i): 21. 4. 2006.“


title: Vykonávacie nariadenie Komisie (EÚ) 2021/591 z 12. apríla 2021, ktorým sa do registra chránených označení pôvodu a chránených zemepisných označení zapisuje názov [„Χαλλούμι“ (Halloumi)/„Hellim“ (CHOP)]

text:
                  13.4.2021

                  SK

                  Úradný vestník Európskej únie

                  L 125/42

         VYKONÁVACIE NARIADENIE KOMISIE (EÚ) 2021/591
         z 12. apríla 2021,
         ktorým sa do registra chránených označení pôvodu a chránených zemepisných označení zapisuje názov [„Χαλλούμι“ (Halloumi)/„Hellim“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. b),
         keďže:

                     (1)

                     Podľa článku 50 ods. 2 písm. a) nariadenia (EÚ) č. 1151/2012 bola žiadosť Cypru o zaregistrovanie názvu „Χαλλούμι“ (Halloumi)/„Hellim“ ako chráneného označenia pôvodu (CHOP), ktorý sa vzťahuje na výrobok, ktorého zemepisná oblasť pôvodu zodpovedá ploche Cypru, uverejnená v Úradnom vestníku Európskej únie (2).

                     (2)

                     Komisii bolo doručených spolu 17 oznámení o námietke, konkrétne od namietajúcich strán: Dairy Australia (Austrália) 21. októbra 2015, Consortium for Common Food Names (Spojené štáty) 22. októbra 2015, Spojené kráľovstvo Veľkej Británie a Severného Írska (Spojené kráľovstvo) 23. októbra 2015, Milk and Oil Products Production and Marketing Cooperative Ltd. (Cyprus) 26. októbra 2015, Hayvan Ureticileri ve Yetistiricileri Birligi (Cyprus) 26. októbra 2015, Fatma GARANTI (Cyprus) 26. októbra 2015, Sut Imalatcilari Birligi (SUIB) (Cyprus) 26. októbra 2015, Cyprus Turkish Chamber of Industry (Cyprus) 26. októbra 2015, Turkish Cypriot Chamber of Commerce (Cyprus) 26. októbra 2015, Navimar Food Gida Imalati ve Gida (Turecko) 26. októbra 2015, D.M Gida Maddeleri Pazarlama Sanayi ve Ticaret Ltd. Sti (Turecko) 26. októbra 2015, Avunduk Ithalat Ihracat Gida ve Zirai Aletler Sanayi Ticaret Ltd. (Turecko) 26. októbra 2015, U.T.CO Trading Company – W.L.L. – (Kuvajt) 27. októbra 2015, Dairy Companies Association of New Zealand (DCANZ) a New Zealand Specialist Cheesemakers Association (Nový Zéland) 27. októbra 2015, Dr Nutrition (Spojené arabské emiráty) 27. októbra 2015, FFF Fine Foods Pty Ltd (Austrália) 28. októbra 2015 a Fínsko 3. novembra 2015.

                     (3)

                     Komisia postúpila tieto oznámenia o námietke Cypru, s výnimkou oznámení o námietke, ktoré zaslalo Fínsko a šesť fyzických alebo právnických osôb s bydliskom alebo sídlom na Cypre. Fínsko svoje oznámenie o námietke Komisii zaslalo po uplynutí lehoty stanovenej v článku 51 ods. 1 nariadenia (EÚ) č. 1151/2012. Fyzické a právnické osoby s bydliskom alebo sídlom v členskom štáte, ktorý žiadosť podáva, sú z námietkového konania vylúčené, pretože už mali príležitosť zapojiť sa do vnútroštátneho námietkového konania. V tomto konkrétnom prípade boli námietky šiestich fyzických alebo právnických osôb s bydliskom alebo sídlom na Cypre vo vnútroštátnom námietkovom konaní zamietnuté po preskúmaní predložených dôvodov námietky. Preto sa za prípustné nepovažujú ani oznámenia o námietke ani následné odôvodnené námietky, ktoré predložilo šesť fyzických a právnických osôb s bydliskom alebo sídlom na Cypre.

                     (4)

                     Komisii bolo následne doručených deväť odôvodnených námietok, konkrétne od namietajúcich strán: Dairy Companies Association of New Zealand (DCANZ) a New Zealand Specialist Cheesemakers Association (Nový Zéland)15. decembra 2015, Dairy Australia (Austrália) 17. decembra 2015, Spojené kráľovstvo 21. decembra 2015, Consortium for Common Food Names (Spojené štáty) 21. decembra 2015, Navimar Food Gida Imalati ve Gida (Turecko) 21. decembra 2015, D.M Gida Maddeleri Pazarlama Sanayi ve Ticaret Ltd. Sti (Turecko) 21. decembra 2015, Avunduk Ithalat Ihracat Gida ve Zirai Aletler Sanayi Ticaret Ltd. (Turecko) 21. decembra 2015, U.T.CO Trading Company – W.L.L. – (Kuvajt) 21. decembra 2015 a FFF Fine Foods Pty Ltd (Austrália) 24. decembra 2015. Predajca Dr Nutrition (Spojené arabské emiráty) po oznámení o námietke nezaslal žiadnu odôvodnenú námietku, preto sa vychádza z predpokladu, že námietku stiahol.

                     (5)

                     Komisia dané odôvodnené námietky preskúmala, skonštatovala ich prípustnosť a následne vyzvala všetky zainteresované strany, aby sa v súlade s článkom 51 ods. 3 nariadenia (EÚ) č. 1151/2012 zapojili do príslušných konzultácií v snahe dosiahnuť dohodu.

                     (6)

                     Konzultácie medzi Cyprom a deviatimi namietajúcimi stranami s prípustnou námietkou prebehli počas trojmesačného obdobia. Na žiadosť Cypru sa lehota na konzultácie medzi Cyprom a Spojeným kráľovstvom predĺžila o jeden dodatočný mesiac.

                     (7)

                     V žiadnom z daných deviatich námietkových konaní sa v určenom časovom rámci nepodarilo dosiahnuť dohodu. Komisii boli riadne poskytnuté informácie týkajúce sa konzultácií medzi Cyprom a deviatimi namietajúcimi stranami. Preto by o zápise do registra mala rozhodnúť Komisia a zohľadniť pri tom výsledky týchto konzultácií v súlade s postupom uvedeným v článku 52 ods. 3 písm. b) nariadenia (EÚ) č. 1151/2012.

                     (8)

                     Argumenty namietajúcich strán, ktoré vzniesli vo svojich odôvodnených námietkach a počas konzultácií možno zhrnúť, ako sa uvádza v nasledujúcej pasáži.

                     (9)

                     V špecifikácii výrobku sa uvádza, že podmienky zápisu do registra ako CHOP sú splnené, pretože predmetný výrobok sa vyrába z ovčieho a kozieho mlieka od miestnych plemien (ovčie plemeno Chios a kozie plemeno Damascus) a ich krížencov, ktorí sa prispôsobili podnebným podmienkam ostrova. Plemeno Chios sa však na Cypre zaviedlo v 50. rokoch a plemeno Damascus v 30. rokoch 20. storočia, a navyše neexistuje žiaden dôkaz osobitných morfologických, genetických ani produkčných vlastností cyperských oviec. Preto treba tvrdenie o existencii cyperského typu ovčieho plemena Chios napadnúť. Pomerne nedávne zavedenie oviec a kôz, ktorých mlieko údajne zohráva hlavnú úlohu pri určovaní jedinečných vlastností syra „Χαλλούμι“ (Halloumi)/„Hellim“, by takisto malo byť argumentom vyvracajúcim údajnú historickú súvisiacu tradíciu (zo 16. storočia).

                     (10)

                     Krmivo figuruje v žiadosti ako relevantný faktor. V žiadosti sa však nešpecifikuje spôsob, akým je kŕmenie a pasenie jedinečne spojené s cyperským rastlinstvom vzhľadom na skutočnosť, že zemepisná oblasť pastvy zahŕňa celý ostrov. Neuvádza sa žiaden dôkaz o dostupnosti predmetných rastlín počas celého roka a na celom území Cypru. Takisto sa neuvádza žiaden dôkaz o rozdiele medzi kŕmením zvierat, ktoré sú na paši celý rok, kŕmením zvierat v polointenzívnom spôsobe živočíšnej výroby a kŕmením zvierat v intenzívnej výrobe. Okrem toho sa neuvádza žiaden dôkaz o zachovaní úrovne výroby syra, ak by sa znížil podiel kravského mlieka v surovinách. Nie sú k dispozícii dostatočné dôkazy, že krmivo má zásadný vplyv na kvalitu alebo vlastnosti vyrábaného syra.

                     (11)

                     Pokiaľ ide o ľudský faktor, hoci je možné, že know-how potrebný na výrobu „Χαλλούμι“ (Halloumi)/„Hellim“ vybudovali cyperské mliekarne, táto skutočnosť nie je dokladom existencie požadovaného spojenia medzi vlastnosťami výrobku a cyperským zemepisným prostredím na účely zápisu do registra ako CHOP, pretože dané know-how a výrobné metódy možno replikovať prakticky všade.

                     (12)

                     V žiadosti sa neuvádza, že „Χαλλούμι“ (Halloumi)/„Hellim“ je produktom „originálnych a nemenných miestnych postupov“, pretože daný názov sa používa pre celú škálu syrov vyrobených postupmi a zo surovín, ktoré sa postupom času menili a naďalej sa vyvíjajú.

                     (13)

                     Špecifikácia výrobku sa líši od výrobku, ktorý sa v skutočnosti uvádza na trh: väčšina syra „Χαλλούμι“ (Halloumi)/„Hellim“, ktorý sa vyrába na Cypre, sa vyrába z rôznych druhov mlieka v rôznych pomeroch, pričom prevláda kravské mlieko. Existujú dôvody predpokladať, že pri 95 % syra „Χαλλούμι“ (Halloumi)/„Hellim“ vyrobeného na Cypre je v súčasnosti podiel kravského mlieka 80 – 95 %.

                     (14)

                     Špecifikácia výrobku nerešpektuje tradície celej uvedenej zemepisnej oblasti. Špecifikácia výrobku sa vzťahuje na tradičný výrobok vyrábaný na celom území ostrova Cyprus, ale v žiadosti sa neuvádzajú osobitné tradičné charakteristiky syra, ktorý vyrábajú syrári z komunity tureckých Cyperčanov. Špecifikácia výrobku teda neidentifikuje výrobok, aký sa v skutočnosti uvádza na trh na celom ostrove. Predovšetkým by použitie mäty nemalo byť povinným prvkom a malo by sa povoliť používanie surového mlieka.

                     (15)

                     Viaceré tvrdenia v špecifikácii výrobku nie sú doložené vedeckými dôkazmi, napríklad tvrdenie, že ovčie a kozie mlieko sú dôležitými faktormi pre chuť syra; tvrdenie o odlišnej morfológii cyperského typu ovčieho plemena Chios; tvrdenie, že nízka molekulová hmotnosť voľných mastných kyselín má vplyv na chuť, vôňu a arómu syra; tvrdenie, že endemické rastliny, ktoré sa uvádzajú ako krmivo, obsahujú esenciálne oleje; otázka, či kry druhu Sarcopoterium spinosum obsahujú terpén, a v akom množstve, ako sa terpény z trávenia druhu Sarcopoterium spinosum dostávajú do mlieka a následne do syra Halloumi; výskyt baktérie Lactobacillus cypricasei v čerstvom ovčom Halloumi a vplyv čerstvej alebo sušenej mäty na senzorické vlastnosti.

                     (16)

                     V špecifikácii výrobku sa ako jediný príslušný orgán zodpovedný za kontroly súladu so špecifikáciou výrobku vzhľadom na celé vymedzené zemepisné územie uvádza Ministerstvo poľnohospodárstva, rozvoja vidieka a životného prostredia Cyperskej republiky. Dané ministerstvo však nevykonáva účinnú kontrolu nad celou výrobnou oblasťou stanovenou v špecifikácii výrobku, čo znamená, že nie je zabezpečený právoplatný systém overovania súladu so špecifikáciou výrobku.

                     (17)

                     V špecifikácii výrobku sa neuvádza žiaden delegovaný kontrolný orgán. Táto skutočnosť nie je napravená ani v právne nezáväznej spoločnej dohode o dočasnom riešení pre syr „Halloumi“/„Hellim“, ktorá sa má uplatňovať až do znovuzjednotenia Cypru (ďalej len „spoločná dohoda“), ku ktorej sa dospelo pod vedením predsedu Komisie 16. júla 2015 a v ktorej sa odkazuje na vymenovanie medzinárodne akreditovaného orgánu Bureau Veritas v súlade s článkom 39 nariadenia (EÚ) č. 1151/2012 [ktorý sa v podstate nahradil článkami 28 a 29 nariadenia Európskeho parlamentu a Rady (EÚ) 2017/625 (3) o úradných kontrolách] ako orgánu zodpovedného za kontrolné úlohy stanovené v nariadení (EÚ) č. 1151/2012.

                     (18)

                     „Halloumi“/„Hellim“ sa vyrába v Bulharsku, Nemecku a Grécku. Mimo Európskej únie sa vyrába v Austrálii, Kanade, krajinách Rady pre spoluprácu v Perzskom zálive, vo viacerých blízkovýchodných krajinách (Irak, Libanon, Sýria), na Novom Zélande, v Turecku a Spojenom kráľovstve. Účasť na prestížnych súťažiach syra i výsledky na nich potvrdzujú etablovanú výrobu „Halloumi“/„Hellim“ v lokalitách mimo Cypru. Napríklad Spojené kráľovstvo tvrdí, že názov „Halloumi“ sa používa pre syr vyrábaný na jeho území od 80. rokov 20. storočia, pričom objem výroby sa odhaduje na 300 ton ročne. Okrem toho sa výrobky vyrábané mimo Cypru a označené názvom „Χαλλούμι“ (Halloumi)/„Hellim“ uvádzajú na trh v mnohých členských štátoch i tretích krajinách.

                     (19)

                     Škála zapísaných ochranných známok zahŕňa pojem „Halloumi“ v Českej republike, Nemecku, Grécku, Austrálii, na Novom Zélande a v Spojenom kráľovstve. Ochranné známky vzťahujúce sa na názov „Hellim“ existujú v Nemecku, Švédsku a Turecku. Preto by navrhované CHOP bolo v rozpore s existujúcimi názvami, ochrannými známkami a výrobkami, a teda by ich v prípade zápisu do registra mohlo ohroziť. Konkrétne by skutočnosť, že na trhu Únie sa nachádzajú ochranné známky zahŕňajúce názov „Halloumi“, mala byť dôvodom pre Komisiu daný názov nezapísať do registra, pretože v článku 6 ods. 4 nariadenia (EÚ) č. 1151/2012 sa stanovuje, že názov sa nemá zapísať do registra, ak vzhľadom na dobré meno a všeobecnú známosť ochrannej známky, ako aj obdobie, počas ktorého sa používala, je pravdepodobné, že zápis názvu navrhovaného ako označenie pôvodu alebo zemepisné označenie do registra by spotrebiteľa uvádzal do omylu, pokiaľ ide o pravú identitu výrobku.

                     (20)

                     „Halloumi“/„Hellim“ sa vyrába a uvádza na trh v Únii i mimo nej. Normy pre výrobu „Halloumi“/„Hellim“ boli vydané v Bahrajne, Katare a Saudskej Arábii. Používanie tohto názvu je vžité v Únii aj za hranicami Cypru. Skutočnosť, že názov „Halloumi“/„Hellim“ sa bežne používa v súvislosti so syrovými výrobkami, ktoré nemajú pôvod na Cypre, je relevantný dôkaz preukazujúci, že sa stal druhovým výrazom.

                     (21)

                     Okrem toho sa v normách pre „Χαλλούμι“ (Halloumi)/„Hellim“ vydaných na Cypre neuvádza žiadne konkrétne plemeno oviec, kôz či hovädzieho dobytka, ani krížencov. Spotrebitelia považujú „Halloumi“/„Hellim“ za typ výrobku. Kanadský federálny súd a Úrad pre harmonizáciu vnútorného trhu (OHIM) (aktuálne Úrad Európskej únie pre duševné vlastníctvo) dospeli k záveru, že „Halloumi“/„Hellim“ je všeobecným typom syra (4).

                     (22)

                     Spotrebitelia v Únii a tretích krajinách, napríklad v Austrálii a na Novom Zélande, si názov „Halloumi“/„Hellim“ spájajú s typom syra, ktorý sa vyznačuje „vŕzgajúcou“ textúrou, slanou chuťou a vysokou teplotou topenia, vďaka čomu ho možno grilovať alebo vysmážať. Jedinečnosť syra „Halloumi“/„Hellim“ vnímajú spotrebitelia na základe týchto chuťových, textúrnych a funkčných vlastností, bez ohľadu na jeho pôvod, ktorý nie je relevantný.

                     (23)

                     Komisia posúdila tvrdenia uvedené v odôvodnených námietkach s ohľadom na nariadenie (EÚ) č. 1151/2012 a výsledky konzultácií medzi žiadateľom a namietajúcimi stranami a dospela k záveru, že názov „Χαλλούμι“ (Halloumi)/„Hellim“ by sa mal do registra zapísať. Komisia zvážila najmä nasledujúce skutočnosti.

                     (24)

                     Vzhľadom na morfológiu oviec a kôz, ktoré prichádzajú do úvahy, z údajov v jednotnom dokumente vyplýva, že pri ovčom plemene Chios, ktorého chov sa zaviedol v 50. rokoch 20. storočia, a kozom plemene Damascus, ktorého chov sa zaviedol v 30. rokoch 20. storočia, sa v dôsledku dlhodobého vnútroštátneho šľachtiteľského programu vyvinuli morfologické a produkčné vlastnosti odlišné od vlastností pôvodných populácií. Na internete sa nachádza mnoho zmienok o tom, ako Cyprus už celé desaťročia predáva „cyperské ovce Chios“ a „cyperské kozy Damascus“ na medzinárodnej scéne (do 20 krajín), spolu so zmienkami o medzinárodnej povesti, ktorú si získal jeho úspešný program šľachtenia týchto plemien.

                     (25)

                     Vyšľachtenie jedinečných ovčích a kozích plemien chovaných na mlieko na výrobu „Χαλλούμι“ (Halloumi)/„Hellim“, ani vývoj samotného syra ako také nenegujú pôvod výrobku datovaný do 16. storočia. V súlade s článkom 5 nariadenia (EÚ) č. 1151/2012 je „označenie pôvodu“ názov označujúci výrobok: a) pochádzajúci z konkrétneho miesta, regiónu alebo vo výnimočných prípadoch z krajiny; b) ktorého kvalita alebo vlastnosti v podstatnej miere alebo výlučne závisia od osobitného zemepisného prostredia s jemu vlastnými prírodnými a ľudskými faktormi a c) ktorého všetky etapy výroby sa uskutočňujú vo vymedzenej zemepisnej oblasti. Preto na zápis do registra ako CHOP stačí, ak názov zodpovedá predmetným požiadavkám. Podmienky výroby syrov sa môžu z objektívnych príčin postupom času vyvíjať a nemusia zostať nezmenené počas celých stáročí.

                     (26)

                     Pokiaľ ide o vplyv a dostupnosť krmiva, z jednotného dokumentu vyplýva okrem iného, že „miestna cyperská vegetácia, ktorá slúži ako krmivo pre zvieratá buď čerstvá alebo sušená, má kľúčový vplyv na kvalitu mlieka, a teda na osobitné vlastnosti syra (Papademas, 2000). Dôkazom spojenia medzi mikroflórou ostrova a syrom Halloumi je výskyt laktobacila Lactobacillus cypricasei (laktobacil z cyperského syra), ktorý sa podarilo izolovať jedine z cyperského Halloumi (Lawson et al., 2001).“ Na preukázanie spojenia medzi krmivom a kvalitou syra vyrobeného z mlieka predmetných zvierat sa citujú vedecké výskumy. Preukázalo sa napríklad, že v mlieku sa zistili prchavé zlúčeniny pochádzajúce z rastlín využívaných ako krmivo (Papademas et al., 2002). Okrem toho základe iných výskumov (Palmquist et al., 1993) pomer tuku v mlieku, ktorý je zásadným faktorom ovplyvňujúcim organoleptické vlastnosti syra, závisí od zloženia krmiva. Podľa inej štúdie (Bugaud et al., 2001) je obsah terpénu v mlieku priamo spojený s obsahom terpénu čerstvo spásaného krmiva.

                     (27)

                     Okrem toho spásanie rastlín, ktoré sú na Cypre endemické (napríklad tymian a Sarcopoterium spinosum), a ich trávenie majú za následok súvisiace aromatické vlastnosti konečného výrobku.

                     (28)

                     V nariadení (EÚ) č. 1151/2012 neexistujú ani žiadne ustanovenia s požiadavkou, že by vymedzená oblasť mala byť úplne homogénna, ani s požiadavkou, že by sa CHOP mali vzťahovať na úplne normalizované a absolútne jednoliate výrobky. Preto tvrdenie namietajúcich strán, že miestne rastlinstvo, ktoré ovplyvňuje osobitosti výrobku, nie je k dispozícii všade na Cypre, nie je relevantné.

                     (29)

                     Špecifikácia výrobku „Χαλλούμι“ (Halloumi)/„Hellim“ sa nezmenila v porovnaní so súvisiacou legislatívnou normou prijatou na Cypre v roku 1985. Preto by potenciálna zriedkavosť surovín dostupných na výrobu tohto syra ako taká nemala mať za následok nemožnosť dosiahnuť percentuálne podiely mlieka alebo krmív predpísané v špecifikácii výrobku. Navyše sa v nariadení (EÚ) č. 1151/2012 nevyžadujú kvantitatívne hraničné hodnoty produkcie. Bez ohľadu na tieto skutočnosti Cyprus povolil prechodné obdobie prevádzkovateľom, ktorí nespĺňali požiadavky špecifikácie výrobku, aby mohli svoju výrobu úplne prispôsobiť súvisiacim právnym požiadavkám a za prísnych podmienok sa im umožnilo dočasne používať menšie množstvá ovčieho a kozieho mlieka.

                     (30)

                     Pokiaľ ide o ľudské faktory a know-how súvisiace s výrobou tohto syra, existuje mnoho písomných prameňov dokladajúcich skutočnosť, že sa na Cypre vyrába od roku 1554. V jednotnom dokumente sa v tejto súvislosti uvádza, že „Χαλλούμι“ (Halloumi)/„Hellim“ figuruje ako tradičný cyperský výrobok, pretože od nepamäti zohrával veľmi dôležitú úlohu v živote a stravovaní obyvateľstva, ako gréckeho, tak tureckého pôvodu. „Χαλλούμι“ (Halloumi)/„Hellim“ a vedomosti o výrobe sa tradovali z generácie na generáciu. Tomuto tradičnému spôsobu výroby možno pripísať ako charakteristický preložený tvar syra i jeho osobitnú vlastnosť, že sa pri vysokých teplotách neroztápa.

                     (31)

                     Keďže Cyperčania počas stáročí migrovali do celého sveta, je pravdepodobné, že osobitné spôsoby výroby tohto syra sa skopírovali aj inde, ale výroba „Χαλλούμι“ (Halloumi)/„Hellim“ je napriek tomu neoddeliteľným a jedinečným spôsobom spojená s kulinárskou kultúrou Cypru.

                     (32)

                     Ľudský faktor nemožno posudzovať ako izolovaný prvok. Konkrétny konečný výsledok vzniká spolupôsobením ľudských faktorov a prírodných daností.

                     (33)

                     V článku 7 ods. 1 písm. e) nariadenia (EÚ) č. 1151/2012 sa nestanovuje ani požiadavka, že názov, ktorý sa má zapísať do registra, sa musí vzťahovať na výrobok vyrábaný počas stáročí nezmenenou metódou. Stanovuje sa v ňom len požiadavka, že v špecifikácii výrobku sa majú uvádzať prípadné spôsoby výroby výrobku odlišujúce sa od bežnej metódy získavania takého druhu výrobku. Preto oprávnenosť „Χαλλούμι“ (Halloumi)/„Hellim“ nemožno napadnúť na základe skutočnosti, že spôsoby výroby nezostali úplne nezmenené.

                     (34)

                     Ďalšie tvrdenia namietajúcich strán sa týkajú rozdielu medzi výrobkom opísaným v špecifikácii výrobku a výrobkom v skutočnosti vyrábaným, pokiaľ ide o zodpovedajúci pomer kravského, ovčieho a kozieho mlieka a určité osobitné črty spôsobu výroby, ktorými sa riadia niektorí výrobcovia z komunity tureckých Cyperčanov a ktorí nepoužívajú mätu či pasterizované mlieko.

                     (35)

                     Po prvé, tieto tvrdenia však neboli podložené žiadnymi spoľahlivými dôkazmi. Po druhé, požiadavky týkajúce sa pridania mäty, používania pasterizovaného mlieka a zodpovedajúceho pomeru ovčieho, kozieho a kravského mlieka už sú zahrnuté v príslušnej cyperskej norme prijatej v roku 1985. Preto by sa žiaden výrobok, ktorý nezodpovedá danej norme, nemohol na Cypre uvádzať na trh ako „Χαλλούμι“ (Halloumi)/„Hellim“ v súlade s právnymi predpismi, nezávisle od skutočnosti, že by sa mohol uvádzať na trh na území tretích krajín, kde syr nie je v súčasnosti chránený. Okrem toho sa niekoľkoročné vyčerpávajúce námietkové konanie, ktoré prebehlo na vnútroštátnej úrovni, zameralo na aktuálnu žiadosť a fyzické alebo právnické osoby s výhradami voči právne uloženým normám výroby mali neobmedzenú príležitosť predniesť ich pred správnymi a súdnymi orgánmi Cypru. Ako sa uviedlo, v danom rámci sa dotknutým prevádzkovateľom povolilo prechodné obdobie.

                     (36)

                     Pokiaľ ide o údajný nedostatok vedeckých dôkazov o rôznych parametroch a vlastnostiach zahrnutých v špecifikácii výrobku, žiadať nadmerne podrobné informácie je nezmyselné, nadmieru zaťažujúce a irelevantné. V nariadení (EÚ) č. 1151/2012 sa nevyžaduje taký podrobný technický a vedecký opis každého parametra alebo vlastností výrobku, na ktorý sa má vzťahovať predmetné CHOP.

                     (37)

                     Komisia posúdila žiadosť Cypru a nezistila v nej žiadne zjavné chyby. Namietajúce strany nepredložili dostatočne preukazné dôkazy, že žiadosť Cypru je vo svojej podstate chybná. V zásade sa odvolávajú na nedostatočné vedecké dôvody žiadosti. Skutočnosti, tvrdenia, argumentácia a odkazy, ktoré poskytol Cyprus sa považujú za dostatočne presvedčivé na opodstatnenie zápisu „Χαλλούμι“ (Halloumi)/„Hellim“ do registra ako CHOP na základe nariadenia (EÚ) č. 1151/2012.

                     (38)

                     Špecifikácia výrobku „Χαλλούμι“ (Halloumi)/„Hellim“ obsahuje mnoho prvkov kvalifikujúcich názov ako chránené označenie pôvodu na základe článku 5 ods. 1 nariadenia (EÚ) č. 1151/2012: stredozemné podnebie vyznačujúce sa horúcim a suchým letom a miernou a vlhkou zimou; terén, pretože pohoria na ostrove zachytávajú pomerne vysoký podiel zrážok, čo ovplyvňuje hydrológiu a životné prostredie v nižšie položených oblastiach; skutočnosť, že Cyprus má vďaka svojej geologickej štruktúre, podnebiu, zemepisnej polohe a okolitému moru a napriek svojej malej rozlohe jednu z najbohatších flór v Stredozemí; miestne tučnochvosté plemená oviec a miestne plemená kôz Machaira a Pissouri, ako aj iné plemená, ktoré sú dobre prispôsobené na miestne podnebie; miestna prax tepelnej úpravy výrobku pri vysokých teplotách počas určitého času bez toho, aby sa syr roztopil, čím sa dosahujú vysoké úrovne určitých základných chemických zlúčenín, ktoré pomáhajú vytvárať chuť „Χαλλούμι“ (Halloumi)/„Hellim“ (predovšetkým laktóny a metylketóny); typické preloženie syreniny ako súčasť výrobného procesu, ktorým sa „Χαλλούμι“ (Halloumi)/„Hellim“ odlišuje od všetkých ostatných syrov ako aj pridanie cyperskej mäty, ktorej konečný výrobok vďačí za svoju charakteristickú arómu.

                     (39)

                     Na základe rozdelenia právomocí medzi Komisiu a členské štáty, pokiaľ ide o postup zápisu zemepisných označení do registra podľa nariadenia (EÚ) č. 1151/2012, by Komisia mala overiť, či žiadosť neobsahuje očividné chyby, a príslušné vnútroštátne orgány, prípadne vrátane vnútroštátnych súdov, môžu najlepšie posúdiť technické podrobnosti žiadosti pred tým, než sa žiadosť o zápis do registra predloží Komisii.

                     (40)

                     Až do zjednotenia Cypru sa článkom 1 ods. 1 protokolu č. 10 k Aktu o pristúpení z roku 2003 týkajúceho sa Cypru pozastavuje uplatňovanie acquis v oblastiach Cyperskej republiky, kde vláda Cyperskej republiky nevykonáva účinnú kontrolu. Preto nemožno cyperskej vláde uložiť zodpovednosť za žiadne dôsledky nedohliadania na uplatňovanie práva únie na predmetných územiach. Podľa článku 3 uvedeného protokolu by nič nemalo brániť prijatiu opatrení na podporu hospodárskeho rozvoja predmetných oblastí. Takéto opatrenia nemajú mať vplyv na uplatňovanie acquis podľa podmienok vymedzených v zmluve o pristúpení v ostatných častiach Cyperskej republiky. V otázke syra „Χαλλούμι“ (Halloumi)/„Hellim“ možno vytvoriť dvojkomunálnu pracovnú skupinu, keďže skúsenosti ukazujú, že takéto skupiny zohrávajú dôležitú úlohu.

                     (41)

                     V tomto rámci a vzhľadom na to, že prírodné a ľudské faktory súvisiace s výrobou syra „Χαλλούμι“ (Halloumi)/„Hellim“ sú objektívne, tradične a historicky spoločné na celom ostrove Cyprus, by sa celý ostrov Cyprus mal zahrnúť do vymedzenej oprávnenej zemepisnej oblasti výroby tohto syra.

                     (42)

                     Aby sa zápis do registra mohol vzťahovať na celú oprávnenú zemepisnú oblasť výroby tohto syra a vzhľadom na požiadavku článku 46 ods. 2 nariadenia (EÚ) č. 1151/2012, by prevádzkovatelia odhodlaní dodržiavať špecifikáciu tohto syra mali mať túto možnosť bez toho, aby museli čeliť prekážkam ich účasti, ktoré by sa ukázali ako diskriminačné alebo iným spôsobom objektívne nepodložené. Preto by sa v súlade s článkami 35 až 40 uvedeného nariadenia mal stanoviť účinný a trvalý mechanizmus kontroly zaručujúci, že prevádzkovatelia dodržiavajú špecifikáciu výrobku v celej oprávnenej zemepisnej oblasti. Vzhľadom na skutočnosť, že uplatňovanie acquis sa odkladá v tých častiach Cyperskej republiky, v ktorých vláda Cyperskej republiky nevykonáva účinnú kontrolu, mala by sa do znovuzjednotenia Cypru výnimočne a dočasne stanoviť schodná úprava v snahe zaručiť efektívne vykonávanie kontroly na celom ostrove, pretože nedostatky v tejto oblasti by predstavovali dôvod na zrušenie podľa článku 54 nariadenia (EÚ) č. 1151/2012.

                     (43)

                     V článku 37 ods. 1 písm. b) nariadenia (EÚ) č. 1151/2012 sa v tejto súvislosti s chráneným označením pôvodu stanovuje, že overovanie súladu so špecifikáciou výrobkov pred ich uvedením na trh môžu vykonávať delegované orgány vymedzené v článku 3 ods. 5 nariadenia (EÚ) 2017/625. Delegované orgány sú osobitné právnické osoby, na ktoré sa delegovali určité úlohy v rámci úradných kontrol. V danom rámci a v súlade so spoločnou dohodou, ako aj z dôvodu výnimočnej situácie v častiach Cyperskej republiky, kde je uplatňovanie acquis pozastavené, je vhodné vymenovať medzinárodne akreditovaný orgán Bureau Veritas ako orgán zodpovedný za vykonávanie kontrolných úloh stanovených v nariadení (EÚ) č. 1151/2012, pokiaľ ide o špecifikáciu „Χαλλούμι“ (Halloumi)/„Hellim“, a to na celom Cypre. Podmienkou zápisu „Χαλλούμι“ (Halloumi)/„Hellim“ do registra plánovaného v spoločnej dohode je delegovanie týchto kontrolných úloh na Bureau Veritas v súlade s článkami 28 a 29 nariadenia (EÚ) 2017/625. Spoločnosť Bureau Veritas vskutku nadobudla rozsiahle a dlhodobé odborné znalosti v oblasti kontroly CHOP a je schopná zabezpečiť zavedenie účinného, objektívneho a nestranného celkového mechanizmu na vykonávanie úradných kontrol súvisiacich s overovaním súladu so špecifikáciou výrobku „Χαλλούμι“ (Halloumi)/„Hellim“ na celom Cypre na úrovni poľnohospodárskych podnikov, výrobní krmiva, zberu mlieka, prepravy a syrární. Tak by sa na všetkých výrobcov na celom ostrove vzťahoval jeden spoločný mechanizmus kontroly ako záruka súladu so špecifikáciou výrobku „Χαλλούμι“ (Halloumi)/„Hellim“. Ak by to bolo vhodné, Bureau Veritas by mala byť oprávnená spolupracovať s obchodnou komorou tureckých Cyperčanov (Turkish Cypriot Chamber of Commerce). V prípade, ak by zaznamenala nedodržiavanie súladu a ak by dotknutí výrobcovia nezabezpečili nápravu predmetných prípadov nedodržiavania súladu, malo by sa im v konečnom dôsledku odňať právo používať názov výrobku.

                     (44)

                     Z dôvodu mimoriadnych okolností v častiach Cyperskej republiky, kde sa uplatňovanie acquis odkladá by Bureau Veritas v rámci svojich delegovaných úloh mala zabezpečiť zasielanie správ príslušným orgánom Cyperskej republiky a Komisii. Obchodnej komore Turkish Cypriot Chamber of Commerce sa informácie budú poskytovať, ak sa to uzná za vhodné.

                     (45)

                     Práva duševného vlastníctva sa riadia zásadou teritoriality. Preto je zápis „Χαλλούμι“ (Halloumi)/„Hellim“ do registra ako CHOP v Únii výlučne predmetom situácie, ktorá prevláda v nej. Možná výroba syra s daným názvom alebo jeho uvádzanie na trh v tretích krajinách v tejto súvislosti nie sú relevantné. Rovnako ani možná existencia regulačných noriem výroby tohto syra mimo Únie nie je nijako relevantná.

                     (46)

                     Okrem toho treba zdôrazniť, že podľa článku 2 ods. 3 nariadenia (EÚ) č. 1151/2012 je uvádzanie „Χαλλούμι“ (Halloumi)/„Hellim“ na trh v Únii podmienené dodržiavaním iných dôležitých osobitných únijných ustanovení, čo teda zahŕňa spĺňanie hygienických ustanovení platných na úrovni Únie.

                     (47)

                     V rámci námietkového konania neboli predložené žiadne spoľahlivé dôkazy, pokiaľ ide o dovoz daného syra z tretích krajín do Únie. Preto neexistuje dôvod povoliť špecifickým výrobcom v tretích krajinách prechodné obdobie podľa článku 15 ods. 1 nariadenia (EÚ) č. 1151/2012.

                     (48)

                     Je nesporné, že Cyprus je zďaleka najväčším výrobcom a vývozcom tohto syra v celosvetovom meradle: výroba presahuje 19 500 ton ročne, čo zodpovedá 24,4 kg na obyvateľa. Tieto údaje nezahŕňajú výrobu v častiach Cyperskej republiky, kde vláda nevykonáva účinnú kontrolu.

                     (49)

                     Úrad OHIM zaregistroval „Halloumi“ ako ochrannú známku v roku 2000, a to v súvislosti so syrom vyrábaným na Cypre a na základe príslušnej cyperskej normy prijatej v roku 1985, a teda v súlade so špecifikáciou „Χαλλούμι“ (Halloumi)/„Hellim“. Úradu OHIM bola voči tomuto zápisu do registra doručená jedna námietka, ktorá však bola následne stiahnutá. Cyperská identita syra teda v tom čase nebola spochybnená. Všeobecný súd predovšetkým v spojených veciach T-292/14 a T-293/14 (5) takisto zvážil, že „HALLOUMI“ a „ΧΑΛΛΟΥMI“ označujú syrovú špecialitu z Cypru. Vo veci T-535/10 (6) rozhodol, že grécky výraz „Halloumi“ treba do turečtiny prekladať ako „Hellim“, čo znamená, že oba výrazy označujú tú istú cyperskú syrovú špecialitu. Ak by iné ochranné známky zaregistrované v Únii boli v rozpore s označením „Χαλλούμι“ (Halloumi)/„Hellim“, uplatňovali by sa ustanovenia článku 14 nariadenia (EÚ) č. 1151/2012. Namietajúce strany však neuviedli žiadne prvky, ktoré by viedli k odopreniu ochrany „Χαλλούμι“ (Halloumi)/„Hellim“ z dôvodu dobrého mena alebo všeobecnej známosti skôr zapísanej ochrannej známky.

                     (50)

                     Spojené kráľovstvo bolo v čase, keď predložilo svoju námietku, členským štátom Európskej únie, ale medzičasom ním už nie je.

                     (51)

                     Spojené kráľovstvo vo svojej odôvodnenej námietke uviedlo, že jeho domáca výroba dosahuje objem približne 300 ton ročne, čo zodpovedá 0,00461 kg na obyvateľa, pričom Spojené kráľovstvo zároveň dováža približne 6 500 ton tohto syra z Cypru ročne.

                     (52)

                     Podľa tejto odôvodnenej námietky by zápis „Χαλλούμι“ (Halloumi)/„Hellim“ do registra ako chránené označenie pôvodu na základe nariadenia (EÚ) č. 1151/2012 teda znemožnil používanie názvu „Χαλλούμι“ (Halloumi)/„Hellim“ v prípade syrových výrobkov vyrábaných v Spojenom kráľovstve.

                     (53)

                     S výnimkou Severného Írska sa však toto nariadenie neuplatňuje na území Spojeného kráľovstva, keďže ochrana názvu by sa nerozšírila aj naň. Pokiaľ ide konkrétne o Severné Írsko, na území ktorého sa ochrana názvu uplatňovať bude, vzhľadom na informácie zahrnuté v odôvodnenej námietke, ktorú Spojené kráľovstvo predložilo Komisii, a na skutkový a právny kontext týkajúci sa používania názvu „Χαλλούμι“ (Halloumi)/„Hellim“, neexistujú žiadne opodstatnené dôvody na to, aby prevádzkovatelia naďalej používali názov „Χαλλούμι“ (Halloumi)/„Hellim“ na označovanie syrových výrobkov vyrábaných v Spojenom kráľovstve.

                     (54)

                     Pokiaľ ide o údajný druhový charakter názvu „Χαλλούμι“ (Halloumi)/„Hellim“, treba skonštatovať, že vnímanie tohto pojmu mimo Európskej únie a možná existencia súvisiacich regulačných výrobných noriem alebo súdnych rozhodnutí prijatých v tretích krajinách sa nepovažujú za relevantné pre toto rozhodnutie.

                     (55)

                     Na rozdiel od tvrdení namietajúcich strán sa „Χαλλούμι“ (Halloumi)/„Hellim“ nestal druhom syra vyrábaným v celej Európe a názov nenadobudol druhových charakter. Výroba tohto syra mimo Cypru je zanedbateľná, pričom výrobok je známy a konzumuje sa na väčšine územia Únie. Žiadne vnútroštátne akty ani akty Únie nestanovili druhový charakter názvu „Χαλλούμι“ (Halloumi)/„Hellim“. V rámci námietkového konania na úrovni Únie sa nevznieslo žiadne tvrdenie o druhovom charaktere názvu, s výnimkou námietky Spojeného kráľovstva.

                     (56)

                     Podobne sa spotreba syra „Χαλλούμι“ (Halloumi)/„Hellim“ na území Únie v absolútnej väčšine prípadov týka syra vyrábaného na Cypre.

                     (57)

                     Cyperské orgány ďalej presvedčivo preukázali, že spotrebitelia v Únii nepovažujú „Halloumi“ alebo „Hellim“ za obyčajný typ syra bez konkrétneho zemepisného pôvodu. Dôkazy zainteresovaných strán v potravinárskom priemysle, vyše storočná vývozná činnosť cyperských spoločností, početné články v médiách, opatrenia na podporu/propagáciu tohto syra bez akýchkoľvek pochýb dokladajú podstatnú cyperskú identitu tohto syra počas stáročí. Rovnako uznávané encyklopédie a slovníky z rôznych krajín a v rôznych jazykoch potvrdzujú postavenie a výlučné spojenie tohto syra a územia Cypru.

                     (58)

                     Aj viaceré etikety na syroch „Halloumi“/„Hellim“ vyrábaných mimo Cypru sa priamo či nepriamo odvolávajú na Cyprus, napríklad obsahujú zmienku o výrobe podľa tradičného cyperského receptu, alebo cyperskej tradícii a/alebo o inšpirácii ňou, alebo obsahujú obrazový alebo textový materiál, ktorý výrobok spája s cyperskou kultúrou. Takáto súvislosť s Cyprom, hoci vzhľadom na necyperský syr, sa teda navádza a vytvára úmyselne ako súčasť marketingovej stratégie, ktorá ťaží z povesti originálneho výrobku, a teda vzniká skutočné riziko zavádzania spotrebiteľa.

                     (59)

                     Výrok úradu OHIM týkajúci sa údajného druhového charakteru názvu „Halloumi“ zachytený v rôznych rozhodnutiach odvolacej rady (a predovšetkým v rozhodnutí z 20. septembra 2010, ktoré následne Všeobecný súd zrušil (7)), je len obiter dictum. Daný výrok je v rozpore s rozsudkom Všeobecného súdu vo veci T-535/10, v ktorom sa načrtáva cyperská identita syra nazývaného „Halloumi“ alebo „Hellim“ a netýka sa druhového charakteru názvu v zmysle článku 41 nariadenia (EÚ) č. 1151/2012. Okrem toho odznel pred tým, ako bola podaná žiadosť o zápis „Χαλλούμι“ (Halloumi)/„Hellim“ do registra ako CHOP.

                     (60)

                     Cyprus listom z 9. júla 2014 Komisii oznámil, že rozhodnutím Ministerstva poľnohospodárstva, rozvoja vidieka a životného prostredia č. 326/2014 z 9. júla 2014 povolil desaťročné prechodné obdobie od dátumu podania žiadosti Komisii tým prevádzkovateľom so sídlom v predmetnej zemepisnej oblasti, ktorí spĺňajú podmienky článku 15 ods. 4 nariadenia (EÚ) č. 1151/2012.

                     (61)

                     V záujme poskytnutia dostatočného času a vzhľadom aj na dodatočné obmedzenia spôsobené pandémiou COVID-19, na to, aby orgán zodpovedný za kontrolné úlohy mohol zaviesť a vykonávať svoj plán kontrol umožňujúci, aby sa na všetkých prevádzkovateľov v danej zemepisnej oblasti, ktorí chcú dodržiavať pravidlá režimu, vzťahoval uplatniteľný systém overovania, by sa začiatok uplatňovania tohto nariadenia mal posunúť na 1. október 2021.

                     (62)

                     Názov „Χαλλούμι“ (Halloumi)/„Hellim“ sa preto môže zapísať do Registra chránených označení pôvodu a chránených zemepisných označení.

                     (63)

                     Opatrenia, ktoré sa stanovujú v tomto nariadení, sú v súlade so stanoviskom Výboru pre politiku kvality poľnohospodárskych výrobkov,

               PRIJALA TOTO NARIADENIE:

            Článok 1
            Názov „Χαλλούμι“ (Halloumi)/„Hellim“ (CHOP) sa zapisuje do registra.
            Názov uvedený v prvom odseku sa vzťahuje na výrobok triedy 1.3. Syry, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (8).

            Článok 2
            Ochrana názvu „Χαλλούμι“ (Halloumi)/„Hellim“ (CHOP) je podmienená desaťročným prechodným obdobím, ktoré Cyprus rozhodnutím Ministerstva poľnohospodárstva, rozvoja vidieka a životného prostredia Cyperskej republiky č. 326/2014 z 9. júla 2014 povolil prevádzkovateľom so sídlom v predmetnej zemepisnej oblasti, ktorí spĺňajú podmienky článku 15 ods. 4 nariadenia (EÚ) č. 1151/2012.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. októbra 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. apríla 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 246, 28.7.2015, s. 9.

            (3)  Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).

            (4)  Rozhodnutie o námietke č. B2152604, rozhodnutie o námietke č. B2318585, rozhodnutie o námietke č. B2 190 257, rozhodnutie o námietke č. B2 191 396, rozhodnutie o námietke č. B002124637.

            (5)  Rozsudok Všeobecného súdu (štvrtá komora) zo 7. októbra 2015 v spojených veciach T-292/14 a T-293/14 Cyperská republika proti Úradu pre harmonizáciu vnútorného trhu (ochranné známky a vzory).

            (6)  Rozsudok Všeobecného súdu (ôsma komora) z 13. júna 2012 vo veci T-535/10, Organismos Kypriakis Galaktokomikis Viomichanias proti Úradu pre harmonizáciu vnútorného trhu (ochranné známky a vzory).

            (7)  Rozhodnutie štvrtej odvolacej rady úradu OHIM z 20. septembra 2010 (vec R 1497/2009-4) zrušené rozsudkom Všeobecného súdu (ôsma komora) 13. júna 2012 vo veci T-535/10.

            (8)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).